Covid-19: Derde golf nog nie hier, maar…(Argieffoto: Ronny Hartmann/AFP) Suid-Afrika is nog nie in die derde vlaag van die Covid-19-pandemie nie, maar die risiko is daar en dit is nou die tyd vir verhoogde waaksaamheid. Volgens die departement van gesondheid is die jongste syfers kommerwekkend maar wys sy modellering dat die drempel van die derde vlaag van Covid-19-infeksies nog nie bereik is nie, hoewel sommige distrikte in die land vinnig besig is om daardie drempel te nader. Die belangrikste aanwysers wat gemonitor word vir ŉ oplewing in gevalle, is die aantal daaglikse positiewe gevalle, die positiwiteitskoers, hospitaalopnames en die aantal sterftes. Daar was ŉ toename van 8 593 nuwe gevalle van Covid-19 van 26 April tot 2 Mei tot 12 531 nuwe gevalle van 3 tot 9 Mei, wat ŉ styging van 46% verteenwoordig. Volgens die departement toon al die provinsies ook ŉ toename in infeksies, met die Noord-Kaap wat ŉ styging van 68% in die afgelope sewe dae aangeteken het. Gauteng het ŉ styging van 63% aangeteken, Limpopo 47%, Noordwes 42% en die Wes-Kaap het ŉ styging van 39% aangeteken. Covid-19 verwante sterftes het in die afgelope sewe dae (3 tot 9 Mei) met 18,22% toegeneem – tot 318 van 269 in die voorafgaande sewe dae. Volgens die 14 dae-vergelyking het die aantal sterftes afgeneem met 28,93% na 587 die laaste 14 dae in vergelyking met 826 in die voorafgaande 14 dae. Die departement het ook daarop gewys dat hospitaalopnames nog nie toegeneem het nie. Volgens die departement werk hy saam met die provinsies om hul planne by te werk vir ŉ oplewing in die aantal gevalle. Dit sluit in gevallebestuur, kontakopsporing, suurstofbeskikbaarheid, bedkapasiteit en beskikbaarheid van asemhalingstoerusting. “Ons weet dat die hoofaandrywers van die nuwe golf óf die herlewing van nuwe variante sal wees, óf die nie-nakoming van nie-farmaseutiese ingrypings. Om dit teë te werk, werk ons nou saam met ons genomiese waarnemingspan om te verseker dat ons die nuwe variante vroeër kan opspoor.”